»Christiania har brug for hjælp«. Sådan lød konklusionen fra flere deltagere i et akut krisemøde på Christiania med dagsordenen ’Hvad sker der i gaden? Bander? Coke? Nye boder?’

Mødet fandt sted knap to uger inden politiets første rydning af Pusher Street fredag 17. juni. Flere, som deltog i mødet, giver udtryk for, at christianitterne er tæt på at miste kontrollen med gaden.

»Markedet har nået en størrelse, som ingen kan styre«, siger Klaus Danzer. En anden frygter, at »fællesskabets justits med Pusher Street hænger i en tynd tråd«, men ønsker ikke at optræde med navn.